b'\n_START_ARTICLE_\nActe administratiu\n_START_PARAGRAPH_\nUn acte administratiu \xc3\xa9s la declaraci\xc3\xb3 per part de l\'administraci\xc3\xb3 p\xc3\xbablica d\'una voluntat potestativa diferent de la voluntat reglement\xc3\xa0ria o facultat jur\xc3\xaddica._NEWLINE_L\'activitat de l\'Administraci\xc3\xb3 es pot analitzar des d\'una perspectiva material, atenent la seva incid\xc3\xa8ncia sobre els drets i interessos dels particulars (activitat de limitaci\xc3\xb3, prestacional, de foment, etc.), o des d\'una perspectiva formal, centrada en el vehicle o el producte final de l\'actuaci\xc3\xb3 administrativa. Des d\'aquesta perspectiva, l\'activitat jur\xc3\xaddica de l\'Administraci\xc3\xb3 es concreta, en alguns casos, en actuacions de car\xc3\xa0cter bilateral o multilateral (contractes, convenis) i, la majoria de les vegades, en actuacions de car\xc3\xa0cter unilateral, que tenen per objecte la creaci\xc3\xb3 de normes (reglaments) o l\'aplicaci\xc3\xb3 de normes de rang legal o reglamentari que serien els actes administratius._NEWLINE_En una definici\xc3\xb3 cl\xc3\xa0ssica, s\'ent\xc3\xa9n per acte administratiu tota declaraci\xc3\xb3 de voluntat, de judici, de coneixement o de desig, realitzada per l\'Administraci\xc3\xb3 en exercici d\'una potestat administrativa diferent de la potestat reglament\xc3\xa0ria. D\'aquest concepte, cal excloure\'n, en conseq\xc3\xbc\xc3\xa8ncia, les activitats que no consisteixin en una declaraci\xc3\xb3 intel\xc2\xb7lectual, les actuacions administratives subjectes al dret privat, les declaracions o els actes d\'aplicaci\xc3\xb3 que no provinguin de l\'Administraci\xc3\xb3 (actes jur\xc3\xaddics d\'altres poders p\xc3\xbablics o dels ciutadans), els negocis jur\xc3\xaddics bilaterals (convenis i contractes) i els reglaments. _NEWLINE_Aquests darrers, pel seu car\xc3\xa0cter normatiu, s\'incorporen a l\'ordenament jur\xc3\xaddic i s\xc3\xb3n susceptibles de m\xc3\xbaltiples aplicacions, mentre que els actes administratius, desprove\xc3\xafts de for\xc3\xa7a normativa, es limiten a aplicar les normes i s\'exhaureixen amb aquesta aplicaci\xc3\xb3. Els actes administratius (resolucions per les quals es realitza un nomenament, s\'atorga una autoritzaci\xc3\xb3, es concedeix una subvenci\xc3\xb3, s\'acorda una expropiaci\xc3\xb3, s\'imposa una sanci\xc3\xb3, etc., o declaracions administratives de judici \xe2\x80\x94informes, dict\xc3\xa0mens\xe2\x80\x94, de coneixement \xe2\x80\x94inscripcions registrals, anotacions, certificacions, aixecaments d\'actes\xe2\x80\x94 o de desig \xe2\x80\x94peticions d\'un \xc3\xb2rgan a un altre) constitueixen el producte jur\xc3\xaddic m\xc3\xa9s abundant en el dret administratiu i s\xc3\xb3n una de les figures en qu\xc3\xa8 es concreta l\'activitat m\xc3\xa9s caracter\xc3\xadstica de les administracions p\xc3\xbabliques quan exerceixen potestats p\xc3\xbabliques._NEWLINE_La utilitat d\'aquesta categoria abstracta i sint\xc3\xa8tica rau en la possibilitat de bastir un r\xc3\xa8gim jur\xc3\xaddic com\xc3\xba (principis, elements, requisits, forma de producci\xc3\xb3 i d\'exterioritzaci\xc3\xb3, r\xc3\xa8gim d\'impugnaci\xc3\xb3) i d\'aplicar-lo en bloc a un gran conjunt d\'actuacions t\xc3\xadpiques de l\'Administraci\xc3\xb3. Aquest r\xc3\xa8gim general es troba establert principalment en la La Llei 30/1992 de 26 de novembre de r\xc3\xa8gim jur\xc3\xaddic de les administracions p\xc3\xbabliques i del procediment administratiu com\xc3\xba.\n_START_SECTION_\nDesenvolupament hist\xc3\xb2ric del concepte\n_START_PARAGRAPH_\nL\'origen del concepte d\'acte administratiu prov\xc3\xa9 del dret processal i est\xc3\xa0 lligat a l\'aparici\xc3\xb3 de la jursidicci\xc3\xb3 contenciosa administrativa. La jurisdicci\xc3\xb3 contenciona administrativa va apar\xc3\xa8ixer a Fran\xc3\xa7a com una interpretaci\xc3\xb3 del principi de separaci\xc3\xb3 de poders avui en dia antiquada que considerava que els Tribunals no podien jutjar l\'administraci\xc3\xb3 perqu\xc3\xa8 si ho feien, els Tribunals administrarien, no respectant la separaci\xc3\xb3 de poders. Els conflictes suscitats per l\'activitat administrativa s\'encoman\xc3\xa0 a aquesta jurisdicci\xc3\xb3 especial formada per funcionaris i no de jutges. El concepte d\'acte administriu va servir per a delimitar l\'\xc3\xa0mbit de les compet\xc3\xa8ncies de la jurisdicci\xc3\xb3 contenciosa administrativa._NEWLINE_Posteriorment, la doctrina elabor\xc3\xa0 un concepte m\xc3\xa9s ample d\'acte administratiu que es referia de manera general a l\'activitat administrativa: "tota manifestaci\xc3\xb3 de voluntat, desig, coneixement o judici realitzada per l\'administraci\xc3\xb3 p\xc3\xbablica en l\'exercici d\'una potestat administrativa"._NEWLINE_Aquesta definici\xc3\xb3 implica un concepte processal i un concepte ampli d\'acte administratiu.\n_START_SECTION_\nConcepte a Espanya\n_START_PARAGRAPH_\nA Espanya, es va seguir el concepte processal. La Llei reguladora de la Jursidicci\xc3\xb3 Contenciosa administrativa de 1956 l\'establia aix\xc3\xad en l\'article 1.1._NEWLINE_L\'acte administratiu a Espanya queda ent\xc3\xa8s com un "acte dictat per una administraci\xc3\xb3 p\xc3\xbablica, subjecte a dret administratiu i que produeix efectes jur\xc3\xaddics._NEWLINE_La Constituci\xc3\xb3 de 1978 i la Llei 29/1998, de 13 de juliol, Reguladora de la Jurisdicci\xc3\xb3 Contenciosa administrativa (LJCA) oblig\xc3\xa0 a replantejar-se la utilitat d\'aquesta definici\xc3\xb3. L\'art. 103.1 i 106.1 sotmeten tota l\'activitat administrativa als Tribunals, situant-los dins del dret administratiu. Aix\xc3\xad, el vell concepte processal perd la utilitat i alhora segueix sent utilitzat a les lleis.\n_START_SECTION_\nElements\n_START_PARAGRAPH_\nDins els actes administratius hi ha quatre elements:\n_START_SECTION_\nElement Finalista\n_START_PARAGRAPH_\nL\'acte administratiu, sempre ha de tendir a buscar l\'inter\xc3\xa8s general de la ciutadania. La infracci\xc3\xb3 donaria lloc a la coneguda com desviaci\xc3\xb3 de poder per part de l\'administraci\xc3\xb3 p\xc3\xbablica.'